| 16.11.2001 | 10:03Ísafjarðarhöfn meðal sýnenda á SeatradeRúnar Óli Karlsson.Rúnar Óli Karlsson, atvinnumálafulltrúi Ísafjarðarbæjar, er nýkominn frá Hamborg í Þýskalandi þar sem hann sótti sýningu tengda skemmtiferðaskipaiðnaðinum. Aðstandendur sýningarinnar einbeita sér að Evrópumarkaðnum og voru þarna um 300 sýnendur úr mörgum starfsgreinum sem sýndu allt frá hnífapörum upp í gervihnattadiska og staðsetningarkerfi fyrir skip.Ísafjarðarhöfn er aðili að verkefninu North Atlantic Islands Cruise Project sem hafnir í Færeyjum, á Grænlandi og á Íslandi standa að ásamt ferðaskrifstofum og skipafélögum. Verkefni þetta hefur verið í gangi í nokkur ár og voru fulltrúar þess á sýningunni en markmiðið með þátttökunni var að komast í sambönd við fleiri skipafélög og fá fleiri skip á þesssar norðlægu slóðir. Þeir voru með sameiginlegan bás á sýningunni þar sem kynnt var hvað hafnirnar hafa upp á að bjóða en jafnframt fengu eldri viðskiptavinir nýtt kynningarefni. Segist Rúnar Óli hafa tekið með sér nýju hafnarbókina, geisladisk sem hann útbjó með skemmtiferðaskipin í huga og slidesmyndir sem hann gaf aðilum sem hafa komið til Ísafjarðar eða hyggjast koma þangað, en myndirnar eru hugsaðar til að sýna um borð í skipunum meðan á ferðinni stendur og mæltist þetta kynningarefni vel fyrir. Ísafjarðarhöfn er meðlimur í samtökunum Cruise Europe en í þeim eru hafnir alls staðar úr norðanverðri Evrópu. Ný heimasíða samtakanna, www.cruiseeurope.com, var opnuð sýningunni og má þar t.d. finna upplýsingar um það sem er í boði fyrir skemmtiferðaskip sem koma til Ísafjarðar. Samtökin héldu fund mánudaginn 29. október þar sem m.a. var rætt um að gera könnun á áhrifum skemmtiferðaskipa á efnahag svæða í Cruise Europe samtökunum. Segir Rúnar Óli að þetta krefjist mikillar vinnu heima fyrir, það þurfi t.d. að útbýta spurningarlistum til áhafna og farþegar í hverri höfn sem skipið kemur í. Á fundinum kom einnig fram að í kjölfar atburðanna 11. september hafa nokkur skipafélög orðið gjaldþrota og höfðu menn töluverðar áhyggjur af því að í slíkum tilvikum gæti verið erfitt að fá greitt fyrir hafnarþjónustu. Var í framhaldi af því rætt um verklagsreglur sem eiga að koma í veg fyrir að hafnir tapi peningum af þessum sökum og samþykkt að óska eftir tryggingu frá umboðsmanni viðkomandi skips fyrir því að veitt þjónusta fáist greidd.
Að sögn Rúnar Óla liggur nú fyrir að svara þeim fyrirspurnum sem bárust á sýningunni og vona síðan að einhver skip skili sér sumarið 2003. Eins verður skipulagður fundur með hagsmunaaðilum og öllum þeim sem koma að skipulagningu, móttöku eða þjónusta farþega á einhvern hátt, auk þess sem umboðsaðilar skipanna verða fengnir til að koma og fara yfir ýmis mál. Þetta er gert til að fræðast og auka gæði þeirrar þjónustu sem er í boði.Til baka - Prenta frétt - Senda frétt - Senda á Facebook - bb.is | 26.10.16 | 09:01